**SVARBI INFORMACIJA EKSTERNAMS**

Brandos egzaminų organizavimo ir vykdymo tvarkos aprašo 2 punkte paaiškinta: **„Eksternas** –asmuo, įgijęs vidurinį išsilavinimą Lietuvoje ar užsienyje, arba užsienio šalies mokyklos vidurinio ugdymo programos baigiamosios klasės mokinys, pageidaujantis laikyti brandos egzaminą.“

Eksternai, planuojantys brandos egzaminus laikyti 2019–2020 mokslo metais, po rugsėjo 15 dienos galės teikti prašymus savivaldybės, kurioje gyvena, administracijos direktoriaus paskirtos bazinės mokyklos vadovui. Brandos egzaminų organizavimo ir vykdymo tvarkos apraše numatyta, kad **eksternai prašymus turi pateikti iki lapkričio 24 dienos,** o pasirinktus brandos egzaminus turės laikyti pagrindinėje sesijoje. Eksternai gali rinktis ir laikyti ne daugiau kaip **7 brandos egzaminus.**

Pasibaigus prašymų teikimų laikui, bet ne vėliau kaip prieš 7 darbo dienas iki pakartotinės sesijos pradžios eksternai, nepateikę prašymo iki lapkričio 24 dienos, dar galės prašymus pateikti Kauno miesto administracijos direktoriaus paskirtos bazinės mokyklos vadovui ir laikyti pasirinktus brandos egzaminus pakartotinėje sesijoje. **Prašymus šiais mokslo metais galima pateikti tik vieną kartą vienoje bazinių mokyklų.**

Pateikdamas prašymą savivaldybės administracijos direktoriaus ar jo įgalioto asmens paskirtos bazinės mokyklos vadovui eksternas privalo pateikti:

1) asmens tapatybę patvirtinantį dokumentą (asmens tapatybės kortelę, pasą ar leidimą gyventi Lietuvoje) arba vairuotojo pažymėjimą;

2) vidurinį išsilavinimą liudijantį dokumentą (brandos atestatą, profesinės ar aukštesniosios mokyklos diplomą *(****jei vidurinis išsilavinimas įgytas Lietuvoje****);*

3) ***jei vidurinis išsilavinimas įgytas užsienyje***, Studijų kokybės vertinimo centro pažymą, kuria vidurinį išsilavinimą liudijanti kvalifikacija įvertinta lygiaverte arba lygiaverte su sąlyga, kad bus išlaikyti brandos egzaminai, ar patvirtintą jos kopiją arba švietimo ir mokslo ministro įsakymą dėl vidurinio išsilavinimo pripažinimo ar patvirtintą jo kopiją;

4) ***užsienio šalies mokyklos mokinys*** užsienio šalies mokyklos išduotą dokumentą, liudijantį, kad asmuo mokosi vidurinio ugdymo programos baigiamojoje klasėje.

Teikdamas prašymą eksternas sumoka 14,48 euro už kiekvieną pasirinktą dalyko brandos egzaminą. Bazinė mokykla gautas įmokas perveda į pajamų, gaunamų už teikiamas paslaugas, sąskaitas ir naudoja jas eksternų registravimo, brandos egzaminų organizavimo, vykdymo ir vertinimo išlaidoms apmokėti.

***Pastabos:***

1. Tinklalapyje [www.nec.lt](http://www.nec.lt/) bazinių mokyklų sąrašas bus atnaujintas iki rugsėjo 20 dienos.
2. Trakų rajono savivaldybės administracijos direktoriaus 2019-09-23 įsakymu Nr. P2E-660 paskirta **Trakų gimnazija 2019–2020 mokslo metų brandos egzaminų bazine mokykla (Birutės g. 44, Trakai, tel. (8 528) 55 670)**.
3. Apie savivaldybės bazinę mokyklą bei apie brandos egzaminų organizavimą ir vykdymą galima sužinoti savivaldybės interneto svetainėje, savivaldybės administracijos Švietimo skyriuje (tel. (8 528) 55603.

Švietimo skyriaus informacija parengta pagal Nacionalinės švietimo agentūros Stebėsenos ir vertinimo departamento naujienų aktualijas.